Radio 2

Radio 2 er en norsk situasjonskomedie av Tore Ryen som gikk på TV 2 fra 1995 til 1996. Serien handler om de ansatte ved en radiostasjon kalt Radio 2, hvor det til stadighet oppstår forviklinger og ablegøyer.


== Karakterer og skuespillere ==
Klaus (spilt av Anders Hatlo) er nyhetsoppleser i Radio 2. Han er headhuntet fra NRK og er en svært selvopptatt skrytepave, men på hjemmebane er han imidlertid en ordentlig tøffel og lar seg styre av kona Åse.
Åse (spilt av Anne Marie Ottersen) er kona til Klaus, og er regnskapsfører i Radio 2. Hun styrer økonomien med hard hånd – både på jobb og hjemme. Åse er langt freskere enn sin ektemann, og tar gjerne en åpenhjertig diskusjon.
William (spilt av Tor Stokke) er representant for det store medieselskapet som eier de fleste aksjene i Radio 2. Han er en maktglad mann som har en mening om det aller meste, og han elsker å høre sin egen stemme.
Heidi (spilt av Petronella Barker) er Williams blonde sekretær, resepsjonist og sentralborddame. En real helsefreak, og svært frittalende. Heidi mener det går an å snakke åpent om alt, og ofte sier hun for mye enn for lite.


== Om serien ==
Serien er skapt av Tore Ryen, som også står bak suksessene Mot i brøstet (1993–97) og Karl & Co (1998–2001).
Til sammen ble det kun laget 12 episoder av Radio 2 – hver på cirka 25 minutter. Serien hadde premiere 17. oktober 1995 og ble sendt tirsdager kl 19.30 på TV 2. De seks første episodene ble sendt i perioden oktober-november 1995. De seks siste gikk på skjermen fra 23. januar 1996. Hele serien ble også senere sendt i reprise.
Bakgrunnen for at det kun ble produsert 12 episoder av Radio 2 var at det ble for stort arbeidspress for Tore Ryen å jobbe parallelt med både Mot i brøstet og Radio 2. Stresset førte til at Ryen opparbeidet seg et farlig høyt blodtrykk, og han valgte derfor å legge ned Radio 2 og kun jobbe med Mot i brøstet.


== Forbindelse til Mot i brøstet ==
Radio 2 er egentlig en spin-off-serie til Mot i brøstet, og radiostasjonen ble først introdusert gjennom denne serien. I Mot i brøstet-episoden Radiofantomet (vist mandag 16. oktober 1995) deltar Nils (spilt av Sven Nordin) i en konkurranse på den nye radiokanalen Radio 2, der hovedpremien er å få være gjesteprogramleder. Radio 2-programlederne Klaus (spilt av Anders Hatlo) og Eddie (spilt av Karl Sundby) har gjesteopptredener i denne episoden.
Dagen etter ble den første episoden av Radio 2 sendt på TV 2, og Sven Nordin og Nils Vogt gjestespilte som henholdsvis Nils og Karl i denne episoden.


== Kontroverser ==
Allerede før premieren ble Radio 2 utsatt for negativ omtale da det ble kjent at tre av seriens opprinnelige skuespillere hadde fått sparken av TV 2 og blitt byttet ut:

Karl Sundby, som spilte Radio 2-programlederen Eddie i Mot i brøstet-episoden Radiofantomet, skulle egentlig spille den samme rollen i Radio 2, men ble vraket fra serien.Rollen som Heidi ble egentlig spilt av Kari Simonsen, men hun ble byttet ut med Petronella Barker.Ingrid Vollan spilte radiostasjonens markedsdirektør, men også hun ble vraket, og erstattet av Anne Marie Ottersen.De tre skuespillerne ble vraket etter påtrykk fra TV 2. Bakgrunnen var at TV 2 mente de ble for gamle til å nå ut til den yngre seergruppen kanalen satset på. Sundby, Simonsen og Vollan hadde rukket å spille inn fem episoder før de fikk sparken. Alt dette materialet måtte kastes og ble deretter spilt inn på nytt med de nye skuespillerne.
Hendelsen ble mye omtalt i media, og 5. oktober 1995 ble sparkingen av Kari Simonsen slått opp på forsiden av VG med tittelen «For gammel for TV 2». TV 2s behandling av de tre vrakede skuespillerne ble også kritisert av Norsk Skuespillerforbund, som gikk ut og advarte medlemmene sine mot TV 2s bruk av tvilsomme kontrakter.Senere førte omstendighetene rundt nedleggelsen av serien til videre negativ omtale. Opprinnelig skulle Anders Hatlo, Anne Marie Ottersen, Tor Stokke og Petronella Barker spille inn ytterligere 13 episoder av Radio 2 – sammen med Johannes Joner og Eva Meinich, som var blitt hyret inn som nye skuespillere i serien. Da dette ikke ble noe av, førte det til ubeleiligheter for Tor Stokke, som hadde takket nei til andre tilbud, og for Eva Meinich, som hadde sagt opp sin stilling ved Nordland Teater for å være med i Radio 2. Anders Hatlo gikk ut i VG, hvor han kritiserte behandlingen av skuespillerne, og annonserte at han ville forfølge saken og kreve kompensasjon.


== Referanser ==


== Eksterne lenker ==
(en) Radio 2 på Internet Movie Database 
(no) Radio 2 hos Filmfront